Perjantaina klo 13.15
Arkkienkeli Mikaelin ohjaus ja sen sisältö
Dosentti Merja Sankelo valmistui terveydenhuollon maisteriksi vuonna 1986, terveydenhuollon lisensiaatiksi vuonna 1991 ja terveydenhuollon tohtoriksi vuonna 1996 Turun yliopistosta. Hän on suorittanut myös pedagogiset opinnot Tampereen yliopistossa. Vuonna 2002 Sankelo nimitettiin hoitotieteen dosentiksi Turun yliopistoon.
Sankelo on pitänyt lukuisia esityksiä kotimaisissa ja kansainvälisissä konferensseissa sekä muissa koulutus- ja juhlatilaisuuksissa. Lisäksi hän on toiminut erilaisissa asiantuntijatehtävissä mm. arvioitsijana.
Merja Sankelo joutui kosketuksiin rajatietoa koskevien asioiden kanssa tutkiessaan kuolevien potilaiden hoitamista ja lukiessaan aihepiiriä koskevaa kirjallisuutta 1990-luvun alussa. Nämä asiat alkoivat kiinnostaa häntä yhä enemmän. Hän perehtyi meditaatioon, josta tulikin säännöllinen osa päivittäistä elämää. Lisäksi hän tutustui alitajunnan voimaan, reiki-energiahoitoon, suggestiorentoutukseen ja enkeleihin. Kiinnostus kohdistui myös henkiparannukseen.
Sankelon elämä muuttui melkoisesti, kun hän sai suoran yhteyden henkimaailmaan vuonna 2011. Sen jälkeen hän on kirjoittanut artikkeleita henkistä elämää ja kasvua koskevista aiheista sekä julkaissut myös kirjoja. Ensimmäinen henkisen alueen kirja "Rakkauden voima elämässä - rakkausviestejä henkioppailta" julkaistiin vuonna 2015. Sen jälkeen hän on kirjoittanut kirjat "Henkiparannuksen ihmeet - kävijöiden kokemuksia kuuluisassa Casa de Dom Inaciossa" (2016) ja "Arkkienkeli Mikael - rakastavaa ohjausta elämään ja henkiseen kasvuun (2018).